Kas saab ikka Eestit pidada juba "normaalseks" lääneriigiks, kui inflatsioon ei luba eurole üleminekust mõelda ja inimesed tunnetavad hinnatõusu oma nahal rängalt?  Võime alati leida valdkonna, kus üleminek veel kestab. Jah, siin on meil puudujääk, aga vaadates näiteks  infotehnoloogia kasutust Eestis, selles saime siirderiigi staatusest välja juba 1998. aastal, kui kõik koolid ühendati internetti.  Ma ei ole majandusteadlane, aga loen erinevaid prognoose, mida eri institutsioonid toodavad nii era- kui ka avalikus sektoris. Arvamused langevad kokku, et kõrgem inflatsioon kestab. Osalt tänu üldisele hinnatõusule, osalt tänu jaanuaris kehtima hakkavatele uutele aktsiisidele, on 2008. aastal inflatsioon kõrge. Aga valdav enamik prognoose näitab ka, et seejärel tuleb  inflatsioonitaseme langus.